Hawn min ma tantx iħobb is-sider tat-tiġieġ, għax jgħid li huma xotti. Iżda msajra skont din ir-riċetta jiġu tassew bnini u mhux xotti. Ingredjenti 2 sider tat-tiġieġ doppji 2 sinniet tewm 4 slices perżut 4 slices ġobon tat-toqba bajda mħabbta ftit ħalib frak tal-ħobż ftit marġerina ftit żejt Aqsam kull sider tat-tiġieġa minn nofs biex ikollok 4 biċċiet tal-laħam. Aqta biċċa kbira stretch and seal u fuqha qiegħed kull biċċa tiġieġa. Għatti t-tiġieġa bl- istretch and seal . Ħu martell tal-laħam jew lembuba u ċċattaja ftit il-laħam. Qaxxar u għaffeġ tajjeb it-tewm. It-tewm irid jiġi qisu krema. Jekk tuża pressa tat-tewm ikun aħjar. Idlek ftit tewm fuq kull biċċa tiġieġa. Qiegħed slice perżut u slice ieħor ġobon fuq naħa waħda tat-tiġieġa. Importanti li ma tagħmilx ħafna ġobon, għax inkella waqt it-tisjir joħroġ kollu. Ma tridx twassal sew il-perżut kif ukoll il-ġobon sax-xifer tal-laħam. Itwi l-laħam u għafas tajjeb il-ġnub biex tissiġġilla tajjeb. Għamilhom fuq platt u qegħdhom fil-friġġ għal madwar siegħa. Qiegħed id-dqiq fuq platt ċatt. Qiegħed il-frak tal-ħobż fuq platt ieħor. Ġo skutella ħabbat flimkien il-bajda u l-ħalib. Għaddi l-ewwel mid-dqiq u wara mit-taħlita tal-bajd u ħalib u fl-aħħar mill-frak tal ħobż. Ġo taġen kbir saħħan ftit marġerina u żejt. In-nar irid ikun baxx. Ibda aqli t-tiġieġ sakemm jibdew isiru u tara li qed isiru ħomor minn kull naħa. Jekk tibża li ma jkunux saru tajjeb u għandek termometru tal-kċina, it-temperatura ġewwa trid tkun ta' 325 0 F; allura kompli sajjar ftit fil-forn. Servi sħan.